Predkladacia správa


Návrh nariadenia vlády Slovenskej republiky o sprístupňovaní výbušnín na civilné použitie na trhu predkladá Ministerstvo hospodárstva Slovenskej republiky na základe úlohy B.28. uznesenia vlády Slovenskej republiky č. 484 z 24. septembra 2014. 
Cieľom nariadenia vlády je transpozícia smernice Európskeho parlamentu a Rady            č. 2014/28/EÚ zo dňa 26. februára 2014 o harmonizácii právnych predpisov členských štátov týkajúcich sa sprístupňovania výbušnín na civilné použitie na trhu a ich kontroly.
	Návrh nariadenia vlády je aproximačným nariadením vlády Slovenskej republiky vydaným podľa § 2 ods. 1 písm. g) a h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.
	Vzhľadom na skutočnosť, že Úrad pre normalizáciu, metrológiu a skúšobníctvo Slovenskej republiky je spolugestorom transpozície smernice č. 2014/28/EÚ, oba ústredné orgány štátnej správy spolupracovali na návrhu nariadenia vlády s cieľom jej úplnej transpozície. 
	Predmetom návrhu nariadenia vlády je úprava základných postupov a podmienok sprístupňovania výbušnín na civilné použitie na trhu, práva a povinnosti výrobcu, splnomocneného zástupcu, dovozcu a právnickej alebo fyzickej osoby, ktorá na základe povolenia vyrába, skladuje, používa, preváža, dováža či vyváža výbušniny na civilné použitie a iné.
	Účinnosť nariadenia vlády sa navrhuje účinnosť od 20. apríla 2016. Uvedeným návrhom nariadenia vlády sa zrušuje Nariadenie vlády Slovenskej republiky č. 179/2001 Z. z. ktorým sa ustanovujú podrobnosti o technických požiadavkách a postupoch posudzovania zhody na výbušniny na civilné použitie v znení nariadenia vlády Slovenskej republiky                  č. 294/2002 Z. z. a v znení nariadenia vlády Slovenskej republiky č. 25/2005 Z. z.
[bookmark: _GoBack]Návrh nariadenia vlády  je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.
Návrh nariadenia vlády nemá vplyv na rozpočet verejnej správy, na životné prostredie, nemá žiadne sociálne vplyvy, ani vplyv na informatizáciu spoločnosti. Návrh nariadenia vlády nemá vplyv na podnikateľské prostredie, vzhľadom k tomu, že nezavádza povinnosti nad rámec doteraz platnej legislatívy.


	




